Taf il-bidu tagħha bħala salina u llum tilqa’ bosta għasafar, uħud li għalihom hawnhekk hi d-dar tagħhom u għal oħrajn hu post fejn jieqfu jistrieħu għal ftit taż-żmien qabel ikomplu l-vjaġġ twil li jkunu qabdu.  Qed nirreferu għar-riżerva naturali li hemm l-Għadira u li dalgħodu kienet miftuħa għal attività mat-tfal. Għalkemm fis-sajf ir-riżerva naturali fl-Għadira tkun niexfa, bi ftit għadajjar ta’ ilma l’hawn u l’hinn, dan hu post ideali għal diversi speċi ta’ għasafar, ħut u pjanti. Din ir-riżerva, flimkien mal-masġar Foresta 2000 li jinsab biswit l-istess riżerva, huma dejjem taħt għajnejn żewġ gwardjani li jieħdu ħsieb il-manutenzjoni tal-post, jieħdu ħsieb iż-żamma ta’ pjanti indiġeni u jiftħu r-riżerva għall-viżitaturi. Ray Vella, wieħed mill-gwardjani, qal lil tvm.com.mt li f’riżerva bħal din, kollox jiddependi mill-ilma. Fost l-għasafar li kienu qed ipassu minn fuq Malta, hemm żewġ fjamingi. Ray qal li wieħed minnhom inġieb fir-riżerva ftit tal-jiem ilu wara li kien irrapportat li waqaf jistrieħ f’Paradise Bay. “Il-Ġimgħa l-oħra kien hawn passa mhux ħażin ta’ fjamingi, sfortunatament ikun hemm żgħar frieħ magħhom li ma jlaħħqux u jaqgħu,” qal Ray. Birdlife Malta organizzat attività biex tfal bejn id-disa’ u t-12-il sena jagħmlu nofstanhar fir-riżerva flimkien ma’ dawn il-gwardjani biex mhux biss ikunu jafu fiex jikkonsisti xogħolhom iżda jitgħallmu dwar l-għasafar u l-ispeċi li jikbru f’din ir-riżerva.